CELEX: 62007TN0312
Language: sk
Date: 2007-07-24 00:00:00
Title: Vec T-312/07: Žaloba podaná 24. júla 2007 – Dimos Peramatos/Komisia

24.11.2007   
            
            
               SK
            
            
               Úradný vestník Európskej únie
            
            
               C 283/29
            
         Žaloba podaná 24. júla 2007 – Dimos Peramatos/Komisia
   (Vec T-312/07)
   (2007/C 283/53)
   Jazyk konania: gréčtina
   Účastníci konania
   
      Žalobca: Dimos Peramatos (Perama, Grécko) (v zastúpení: G. Gerapetritis a P. Petropoulos, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť napadnuté rozhodnutie tak, aby bola zrušená akákoľvek povinnosť žalobcu vrátiť sumy poskytnuté v rámci programu LIFE97/ENV/GR/000380 alebo subsidiárne zmeniť napadnuté rozhodnutie tak, aby bol žalobca povinný zaplatiť sumu 93 795,32 eur zodpovedajúcu účtovnému určeniu neoprávnených výdavkov, ako to Komisia napokon uznala,
            
         
               —
            
            
               zaviazať Komisiu na náhradu trov konania žalobcu a najmä nákladov právneho zastúpenia.
            
         Žalobné dôvody a hlavné tvrdenia
   Žaloba má za cieľ zrušenie rozhodnutia Komisie zo 7. decembra 2005 týkajúceho sa oznámenia o dlhu 3240504536 adresovaného Dimos Peramatos [„obec Perama“] s cieľom vymáhania finančnej pomoci poskytnutej v rámci subvencie priznanej tejto obci rozhodnutím Komisie K(97)/1997/29 v konečnom znení; napadnuté rozhodnutie bolo oznámené žalobcovi na účely výkonu rozhodnutia 17. mája 2007 prostredníctvom súdneho exekútora.
   Žalobca sa odvoláva na skutkový omyl a nesprávny výklad rozhodnutia Komisie. Konkrétne sa domnieva, že jeho jedinou povinnosťou bolo vysadenie stromov a v nijakom prípade zabezpečenie ich prežitia, pričom ich prípadná strata nemôže byť v nijakom prípade vytýkaná obci. Domnieva sa, že jeho právna povinnosť sa obmedzovala na ukončenie diela a akékoľvek opakovanie je vylúčené, s výnimkou prípadu, že by predložené dokumenty nespĺňali podmienky pre výber uvedené v rozhodnutí.
   Žalobca rovnako tvrdí, že napadnuté rozhodnutie porušuje všeobecné zásady povinnosti odôvodnenia aktov inštitúcií Spoločenstva a legitímnej dôvery.